Vääräkosken vesivoimalaitos (Orimattila)

**Vääräkosken vesivoimalaitos** on Uudellamaalla Orimattilan keskustaajaman lähellä Porvoonjoessa sijaitseva entinen vesivoimalaitos, joka oli tyypiltään jokivoimalaitos.

## Yleistä
Vääräkoski sijaitsee Porvoonjoen yläosan alueella (tunnus 18.04) ja siinä on kaksi virtapaikkaa. Ylinnä on valjastettu koskiosuus ja alinna mutkan takana jokisaaren kohdalla on lyhyt koski. Ylin koski on kartasta mitattuna noin 130 metriä pitkä ja alin noin 90 metriä pitkä. Tietosanakirjassa, joka julkaistiin 1900-luvun alussa, ilmoitettiin kosken pituudeksi 100 metriä ja pudotukseksi neljä metriä. Vesihallituksen vuonna 1980 julkaisemassa Koski-inventoinnissa Vääräkosken pudotusta on 3,9 metriä.

Kalmonkallion kohdalle on joen yli rakennettu uoman katkaiseva betonirautainen pato, jonka oikealle puolella on voimalaitoksen rakennus. Molemmat ovat edelleen alkuperäisessä asussaan. Pato on kartasta mitattuna noin 50 metriä pitkä . Rannassa padon länsipuolella sijaitsee Orimattilan Vesi Oy:n vedenpuhdistamo, joka huolehtii myös padosta.

Pato on niin sanottu settipato, jossa vaakasuorilla palkeilla säädetään vedenpinnan korkeutta ja veden virtausta. Vääräkosken padossa on ollut kaksi settiaukkoa ja yksi avattava tulva-aukko, jota säädetään avattavalla luukulla. Turbiiniaukossa on oma luukku.

## Kalatie
Pato sulkee joen virtauksen päästäen yli virtaavan veden valumaan pitkin jyrkkää ylijuoksutusliuskaa, joka on vaelluskaloille liian jyrkkä. 2000-luvulla on alajuoksun kolmelle voimalaitokselle rakennettu kalatiet ja toiveena olisi saada myös Vääräkoskeen kalatie. Voimalalle ei ole kalatien rakentamiselle sallimisvelvoitetta eikä voimalalla ole muutenkaan kalatalousvelvoitetta, mikä todettiin Länsi-Suomen vesioikeudessa tammikuussa 1988. Voimalaitoksen voimalalla ei myöskään ole virtaamavelvoitteita. Orimattilan kaupunki aikoi vuonna 2021 teettää selvityksen kalatien rakentamiseksi tai padon purkamiseksi Vääräkoskella ja Tönnönkoskella.

## Historiaa
Porvoonjoen jokilaakson länsipuolella Niemenkylässä sijaitseva Sommarnäsin kartano perustettiin vuonna 1782 uudistilaksi. Orimattilassa villatehtailija Kaarlo Attila hankki kartanon haltuunsa vuonna 1902 ja kunnosti sen käyttöönsä. Hän asennutti vuonna 1905 Tönnön sahalaitokseen dynamon, jolla tuotettiin kartanoon sähkövaloa. Kaarlo Attila kuoli vuonna 1908 ja hänen poikansa Veikko Attila anoi vuonna 1910 Uudenmaan lääninhallituksesta lupaa rakentaa Vääräkoskeen vesivoimalaitoksen. Lupa saatiin ja samana kesänä rakennettiin joen poikki pato ja joenrantaan voimalaitos, jonka alta purettiin vesimylly pois. Työmaalla teki työtä 45 miestä. Voimalarakennukseen hankittiin 60 hevosvoimainen vesiturbiini. Sen tuottama sähkö johdettiin yhtäällä kartanolle ja Niemenkylään ja toisaalla Orimattilan kirkonkylälle, josta sähkölinjat haarautuisivat villatehtaalle ja muihin kohteisiin. Sähköä saivat esimerkiksi Tönnön koulu, Viljamaan emäntäkoulu ja sairaala. Siirtojohdoissa ylettiin 3150 voltin jännitteeseen. Sähköverkkoon tulevia lamppuja hankittiin 400–500. Voimalaitos lopetettiin vuonna 1975.

Padolla tehtiin peruskorjausta joulukuussa 2025. Korjauksen teetti Orimattilan Vesi Oy, joka on Orimattilan kaupungin omistama vesilaitos. Peruskorjaukseen sisältyi tulva-aukon ja settiaukkojen luukkujen uusiminen. Se tehtiin päästämällä joen yläpuolinen alue virtaamaan vapaasti korjaustyön ajaksi. Lopuksi uusittiin turbiiniluukun hydrauliset nostimet.

## Katso myös
* Porvoonjoen vesistöalueen kosket ja padot

## Lähteet

## Aiheesta muualla
* Vääräkosken voimalaitos (valokuvia)